《诸公过易足为红梅一醉醉后率成数语》
宋代·章甫

一冬雪与寒具少，膏泽春来颇倾倒。
畏寒病懒不出门，未觉心情被春恼。
花木今春种种迟，眼明始见红梅枝。
容颜颇称俗子意，风骨独有诗人知。
人生百年谁满百，去日渐多来日窄。
衰颜已减旧年红，短发明年应更白。
瓮头有酒不用沽，肴蔌得随家有无。
主人颓然客亦走，明朝无事重来否。

作者简介：（1045—1106）建州浦城人，徙居苏州，字端叔。神宗熙宁三年进士。调临川尉，移知寿春。进所著《孟子解义》，除应天府国子监教授，改著作佐郎。元丰中知山阴县，监左藏北库。哲宗朝通判宿州，复除开封府提举常平等事。徽宗即位，知虔州。崇宁初为都官郎中，时立元祐党籍，乃上言元祐臣僚因国事获罪，不应刻名著籍，禁锢子孙。坐忤宰相曾布，降官知泰州。后提举舒州灵仙观以卒。